Pikkewyn-diefstalsaak weer in hofEen van die pikkewyne by Bayworld. Foto: Verskaf Die saak teen twee mans wat daarvan beskuldig word dat hulle Buddy, ŉ driejarige pikkewyn, uit die Bayworld-oseanarium in Port Elizabeth gesteel het, is Dinsdag in die plaaslike landdroshof voortgesit. Adrian Doman (22) en Emile du Plessis (18) het egter nie in die hof verskyn nie aangesien hulle besig is om eksamen te skryf. Maroela Media het vroeër berig Buddy is in September uit die oseanarium gesteel toe twee mense van die parkeerterrein se kant oor die muur tot in die pikkewyndam geklim het. Veiligheidskameras het vasgevang hoe die mense selfoonfoto’s binne die pikkewynkamp neem voordat een sy hemp uittrek, vermoedelik om Buddy te vang, en hulle met hom weer terugklim oor die muur. ŉ Groot soektog na Buddy is van stapel gestuur, maar ŉ ruk later het die twee mans se regsverteenwoordiger die oseanarium genader en gesê die skuldiges wil graag verantwoordelikheid vir die voorval aanvaar en verduidelik wat gebeur het. Die twee mans het gesê hulle stem nie daarmee saam dat pikkewyne in aanhouding moet wees nie en hul bedoeling was om die pikkewyn te vang en in die natuur vry te laat. Hulle het nadat hulle Buddy gesteel het hom glo op Pollock-strand vrygelaat. Buddy is sedertdien nie weer gesien nie. Doman en Du Plessis word aangekla van diefstal, oortreding van marienebewaringsregulasies en betreding. Hulle is vroeër op waarskuwing vrygelaat. Adv. Hannelie Bakker, Doman en Du Plessis se regsverteenwoordiger, het aan die hof gesê sy moet verdere voorleggings aan die nasionale direkteur van openbare vervolging maak rakende afwentelingsprogramme. Die saak is tot 3 Maart uitgestel.